Oxykodon/Naloxon Mylan 40 mg/20 mg - etabletka
Liek sa predpisuje na liečbu silnej bolesti, ktorá sa dá primerane zvládnuť len opioidnými analgetikami. Liek obsahuje liečivá oxykodóniumchlorid a naloxóniumchlorid. Oxykodóniumchlorid je liečivo, ktoré tlmí bolesť, je to silné analgetikum (liek proti bolesti), ktoré patrí do skupiny liekov nazývaných opioidy. Druhé liečivo je naloxóniumchlorid a pôsobí proti zápche. Porucha funkcie čriev (napr. zápcha) je typickým vedľajším účinkom liečby opioidnými liekmi proti bolesti. Viac na adc.sk Použitie: Dávkovanie a dávkovacie schémy Dávkovanie sa má upraviť podľa intenzity bolesti a citlivosti každého jednotlivého pacienta. Všeobecne platí, že sa má zvoliť najnižšia účinná analgetická dávka. Tablety s predĺženým uvoľňovaním sa podávajú každých 12 hodín. Dávkovanie môže byť symetrické (rovnaká dávka ráno a večer), alebo asymetrické. Začiatočná dávka: Pacienti, ktorí doposiaľ neužívali opioidy (opioid-naivní): zvyčajná začiatočná dávka je 10 mg/5 mg oxykodóniumchloridu/naloxóniumchloridu. Pacienti, ktorí už dostávajú opioidy: môžu začať vyššími dávkami lieku, a to v závislosti od ich predchádzajúcich skúseností s opioidmi. Titrácia dávky: Liek v sile 5 mg/2,5 mg je určený na titráciu dávky pri začatí liečby opioidmi a pri individuálnej úprave dávky. Ak pacient vyžaduje podanie viac ako 2 dávky dodatočného analgetika s okamžitým uvoľňovaním („záchrannej“ liečby) denne, je to obvykle signálom, že je potrebné zvýšiť dávku lieku. Toto zvýšenie sa má robiť postupne každé 1 až 2 dni po 5 mg/2,5 mg 2x denne, alebo v prípade nutnosti dávky 2,5 mg/1,25 mg alebo 10 mg/5 mg až po dosiahnutie stabilnej dávky. Maximálna dávka: Maximálna denná dávka je 160 mg oxykodóniumchloridu a 80 mg naloxóniumchloridu. Pri liečbe bolesti nenádorového pôvodu obvykle postačia dávky do 40 mg/20 mg oxykodóniumchloridu/naloxóniumchloridu, ale môžu byť potrebné aj vyššie dávky. Dĺžka liečby: Liek sa nesmie podávať dlhšie, ako je to absolútne nevyhnutné. Pokiaľ pacient už nepotrebuje ďalšiu liečbu opioidmi, odporúča sa dávku znižovať postupne. Ak je s ohľadom na povahu a závažnosť ochorenia potrebná dlhodobá liečba, je nutné dôsledné a pravidelné sledovanie na stanovenie, či a do akej miery je nevyhnutná ďalšia liečba. Spôsob použitia Liek sa užíva v určených dávkach podľa pevne stanoveného časového režimu. Tablety s predĺženým uvoľňovaním sa môžu užívať s jedlom alebo bez jedla a zapíjajú sa dostatočným množstvom tekutiny (nie grapefruitovou šťavou). Tablety možno rozdeliť na rovnaké dávky. Avšak sa nesmú inak lámať, hrýzť alebo drviť. Upozornenie Liek sa môže používať počas tehotenstva len v prípade, ak prínos preváži nad možnými rizikami pre nenarodené dieťa alebo novorodenca. Dojčenie sa má počas liečby prerušiť. Užívanie u detí a dospievajúcich do 18 rokov sa neodporúča. Pri podávaní lieku pacientom s miernou poruchou funkcie pečene je nutná opatrnosť. U pacientov so stredne závažnou a závažnou poruchou funkcie pečene je podávanie lieku kontraindikované. Pri podávaní lieku pacientom s poruchou funkcie obličiek je nutná opatrnosť. Po úplnom ukončení liečby s následným prechodom na iný opioid možno očakávať zhoršenie funkcie čriev. Užívanie lieku predoperačne alebo počas prvých 12-24 hodín po operácii sa neodporúča. Existuje potenciálne riziko vzniku psychickej závislosti (návyku) od opioidných analgetík. Liek môže spôsobiť útlm dýchania, je potrebná zvýšená opatrnosť u rizikových pacientov. Počas liečby sa môže vyskytnúť somnolencia a/alebo epizódy náhleho zaspávania. V takom prípade sa nemajú viesť vozidlá alebo vykonávať činnosti, pri ktorých môže znížená bdelosť spôsobiť riziko vážneho úrazu alebo smrti (napríklad pri obsluhe strojov), kým nebudú vyriešené opakujúce sa epizódy náhleho zaspávania a somnolencia. Užívanie tohto lieku sa môže prejaviť pozitívnymi výsledkami pri dopingových kontrolách. Nepiť alkohol. Ďalšie osobitné upozornenia sú uvedené v SPC (časť 4.4).